**Informatīvais ziņojums “Par iekšlietu nozares aktualitātēm Vidzemes reģionā”**

**Situācijas apraksts**

Alūksnes novada ģeogrāfiskais novietojums ir pamatā novada stratēģiskajai vērtībai visas Latvijas iekšējās drošības nodrošināšanā. Līdz ar to iekšlietu nozares iestāžu darbība Alūksnes novadā ir plaša un vispusīga. Alūksnes novadā atrodas Valsts ugunsdzēsības un glābšanas dienesta (turpmāk – VUGD) daļa, Pilsonības un migrācijas lietu pārvaldes (turpmāk – PMLP) nodaļa, Valsts policijas (turpmāk – VP) iecirknis, kā arī Valsts robežsardzes (turpmāk – VRS) imigrācijas dienests. Tā kā Alūksnes novads ir vienīgais Vidzemes reģiona novads, kas ietver Eiropas Savienības ārējo robežu, tajā ir izvietotas divas VRS robežsardzes nodaļas, kas ir VRS Viļakas pārvaldes struktūrvienības.

Pašlaik Vidzemes reģionā kopumā ir redzama pilnīga Iekšlietu ministrijas padotības iestāžu klātbūtne, tādējādi nodrošinot iedzīvotāju drošību, noziedzības apkarošanu, ugunsdzēsības, glābšanas un civilās aizsardzības īstenošanu, kā arī iedzīvotāju uzskaites un dokumentēšanas pakalpojumus. Vidzemes reģionā ir izvietoti:

* Septiņi VP iecirkņi.
* Septiņas VUGD daļas un divpadsmit VUGD posteņi.
* Sešas PMLP nodaļas un viena PMLP filiāle.
* Viens VRS I kategorijas dienests, viena VRS II kategorijas nodaļa un divas robežsardzes nodaļas.
* Iekšlietu ministrijas Informācijas centra Vidzemes reģiona nodaļa.
* Nodrošinājuma valsts aģentūras Vidzemes daļa.

Ņemot vērā Alūksnes novada stratēģisko nozīmību valstiskā līmenī, gan Alūksnes, gan visa Vidzemes reģiona turpmāka attīstība ir starp Iekšlietu ministrijas prioritātēm.

**Vidzemes reģiona un Alūksnes novada aktuālās problēmas**

Neskatoties uz Iekšlietu ministrijas padotības iestāžu klātesamību un to efektīvo darbu, tieši Vidzemē, kā lielākajā un visretāk apdzīvotajā reģionā, ir īpaši izjūtamas trīs visā nozarē aktuālākās problēmas:

1. ēku un infrastruktūras neatbilstība iestāžu vajadzībām;
2. kvalificēta, motivēta darbaspēka trūkums;
3. nepietiekams tehniskais nodrošinājums.

Ņemot vērā pašreizējo situāciju, kā arī reģiona specifiku, Iekšlietu ministrija pievērš īpašu uzmanību padotībā esošo iestāžu izmantoto ēku un padotības iestāžu pārraudzībā esošās infrastruktūras atjaunošanai, skatot to kā prioritāru Vidzemes reģiona tālākai attīstībai un tā iedzīvotāju drošības garantēšanai.

No ministrijas padotības iestāžu reģionā izvietotajām struktūrvienībām īpaši jāatzīmē VP un VUGD izmantotās ēkas, no kurām vairums ir novecojušas, sliktā tehniskā stāvoklī un neatbilstošas mūsdienu prasībām. Šīs struktūrvienības ir izvietotas ēkās, kuras būvētas 20. gs. 30.-80. gados. Vairumam ēku ir būtisks konstruktīvo elementu nolietojums (nesošās konstrukcijas, jumta, fasādes un inženiertīklu bojājumi), kā arī tās ir neatbilstošā tehniskā stāvoklī, tādējādi mazinot darbinieku produktivitāti un nenodrošinot kvalitatīvu un motivējošu darba vidi. Šīm problēmām netiekot risinātām, mazinās padotības iestāžu darba efektivitāte un kvalitāte, kas savukārt negatīvi iespaido iedzīvotāju drošības sajūtu un apmierinātību ar saņemtajiem pakalpojumiem.

Nepietiekamā finansējuma dēļ Iekšlietu ministrijai nav iespējams veikt nepieciešamās investīcijas jaunu ēku izbūvē vai nepieciešamo renovāciju un uzlabojumu veikšanā. Tas nozīmē, ka būtisks finansējuma apjoms tiek izlietots novecojušu un energoneefektīvu ēku uzturēšanai[[1]](#footnote-1). Lielākā daļa Vidzemes reģionā izvietotie VUGD depo un VP izmantotās ēkas ir sliktā tehniskā vai avārijas stāvoklī. Alūksnes pilsētā ir divi šādi iekšlietu nozares objekti, kuru attīstība perspektīvā nav lietderīga - VP iecirkņa ēka Pils ielā 17a un VUGD un VRS izmantotā ēka Dzirnavu ielā 5[[2]](#footnote-2).

Saistībā ar ārējo robežu Alūksnes novadā aktuāls ir arī jautājums par robežas joslas infrastruktūras izbūvi gar Latvijas Republikas un Krievijas Federācijas robežu. Alūksnes novadā ir 45,3 km garš robežas posms, no kuriem 33 km garumā ir iekārtota valsts robežas josla, tai skaitā, patruļtaka (koka laipas, sasmalcinātas koksnes klājuma segums (šķelda), dabiskās grunts seguma ceļš) un 24,9 km posmā ir izbūvēts žogs. Visas Latvijas-Krievijas robežas joslas iekārtošana (283,6 km posmā) ir valsts un Eiropas Savienības mēroga prioritāte, bet no nepieciešamā finansējuma darbu pabeigšanai visā minētajā ārējās robežas posmā 10 293 000 EUR apmērā (joslas izbūve un žoga uzstādīšana) Ministru kabinets līdz šim ir atbalstījis finansējumu 1 158 000 EUR apmērā, jeb 11% no nepieciešamās summas[[3]](#footnote-3).

**Iecerētie nākotnes projekti Vidzemes reģionā**

 Ņemot vērā Vidzemes reģiona ģeogrāfiskās un demogrāfiskās īpatnības, kā arī iekšlietu nozares aktuāli risināmos jautājumus, Iekšlietu ministrija turpmākajā darbībā koncentrēsies uz pieejamo resursu, izmantojamo telpu un darbības procesu optimizāciju. Pašlaik Alūksnē jau tiek veikti infrastruktūras uzlabošanas pasākumi, izbūvējot trīs jaunas garāžas VUGD vajadzībām (finansējums no ASV Aizsardzības sadarbības biroja). Papildus tam ir plānots optimizēt VUGD reģionālos resursus, izveidojot vienotu 112 zvanu saņemšanas un resursu vadības centru Cēsīs. Šis centrs apkalpos Vidzemes un Latgales reģionus.

Kopumā Vidzemes reģionā pēdējo piecu gadu laikā jau ir veikti citi darbi infrastruktūras un ēku atjaunošanā. Kā pozitīvos piemērus var minēt Cēsu, Smiltenes, Valkas, Apes un Ērgļu ugunsdzēsības depo izbūvi un Valmieras ugunsdzēsības depo ēkas atjaunošanu. Izmantojot Norvēģijas finanšu instrumenta finansējumu, ir veikti īslaicīgās aizturēšanas vietu infrastruktūras uzlabojumi VP Cēsu un Gulbenes iecirkņos un uzstādītas videonovērošanas sistēmas VP Alūksnes un Madonas iecirkņos. Šogad arī tiek pabeigts darbs pie VP Cēsu un Gulbenes iecirkņu ēku nosiltināšanas.

Tomēr Vidzemes reģionā trīspadsmit ugunsdzēsības depo ēkas atrodas neatbilstošā vai sliktā tehniskā stāvoklī. Tikai trīs no septiņām Vidzemes reģiona VP iecirkņos esošajām īslaicīgās aizturēšanas vietām ir lietošanai atbilstošā stāvoklī (Madonas, Cēsu un Gulbenes). VP Madonas iecirkņa īslaicīgās aizturēšanas vietu infrastruktūru nepieciešams uzlabot, izveidojot to par vienu no reģionālajām īslaicīgās uzturēšanas vietām. Resursu un telpu optimizācijas ietvaros tiek apsvērts Limbažu, Alūksnes un Valkas iecirkņu attīstību turpināt bez īslaicīgās aizturēšanas vietu izveides vai attīstības.

Iekšlietu ministrijas Nekustamo īpašumu pārvaldīšanas darba grupa ir rosinājusi apsvērt iespēju Alūksnē veidot jaunu, multifunkcionālu administratīvo kompleksu, kurā varētu izvietot visus Iekšlietu ministrijas dienestus, kā arī citas valsts iestādes. Šāda administratīvā centra izveides provizoriskās izmaksas varētu būt aptuveni 5 000 000 EUR[[4]](#footnote-4).

Līdzīga iecere tiek apsvērta arī Valmierā, kur jauna administratīvā centra izbūve ļautu zem viena jumta izvietot VP reģionālo centru ar īslaicīgās aizturēšanas vietu, VRS dienestu, Iekšlietu ministrijas Informācijas centra Vidzemes struktūrvienību, Nodrošinājuma valsts aģentūras Vidzemes struktūrvienību, kā arī sporta centru un šautuvi. Valmieras administratīvā centra izveides provizoriskās izmaksas varētu būt aptuveni 13 000 000 EUR.

Apvienojot vairākas iestādes zem viena jumta Alūksnē un Valmierā dotu vairākus būtiskus ieguvumus:

1. optimizētu ar ēku uzturēšanu saistītās izmaksas;
2. nodrošinātu atbilstošus darba drošības apstākļus un kvalitatīvu darba vidi nodarbinātajiem;
3. radītu pamatu sabiedrības drošības paaugstināšanai un Iekšlietu ministrijas dienestu pakalpojumu kvalitātes uzlabošanai.

Darbus robežas joslas ierīkošanā gar Latvijas-Krievijas robežu plānots pabeigt 2020. gadā. Tomēr, kā jau minēts iepriekš, pasākumu īstenošanai pietrūkst finansējuma 9 135 000 EUR apmērā žoga ierīkošanai un citu nepabeigto darbu pabeigšanai uz ārējās robežas. Jāatzīmē, ka Nacionālās drošības koncepcija min nepieciešamību ierīkot un nodrošināt valsts austrumu robežu kā visas valsts drošības prioritāti. VRS prognozes 2019.-2020. gadam apstiprina, ka Alūksnes novadā un visas ārējās robežas garumā saglabāsies augsti kontrabandas un nelegālās imigrācijas riski. Finansējuma piešķiršana ārējās robežas joslas iekārtošanai un žoga izbūvei būtiski mazinātu šo noziedzīgo nodarījumu iespējamību un pozitīvi ietekmētu drošības situāciju Alūksnes novadā, Vidzemē un valstī kopumā.

Iekšlietu ministrs S. Ģirģens

Vīza: valsts sekretārs D. Trofimovs

11.11.2019.

R. Šteins, 67219475

Rihards.steins@iem.gov.lv

1. 2018. g. kopējās ar ēku uzturēšanu saistītās izmaksas iekšlietu nozarē visā Latvijā bija 8 159 619 EUR (t. sk. kapitālieguldījumi). [↑](#footnote-ref-1)
2. 2017. gadā šo ēku uzturēšanas izmaksas bija 57 155 EUR. [↑](#footnote-ref-2)
3. Ministru kabineta 2019. gada 17. septembra sēdē (17.09.2019. protokols Nr. 42 34§ 2. punkts). [↑](#footnote-ref-3)
4. Provizoriskā summa varētu palielināties par aptuveni 100 000 EUR, ja tiktu nolemts jauno administratīvo centru būvēt Dzirnavu ielu 5. Tādā gadījumā papildus izmaksas būtu saistītas ar vecās ēkas nojaukšanu. [↑](#footnote-ref-4)